# אסקימו לימון

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
אסקימו לימון

אסקימו לימון, הוא סרט קולנוע שהפך לסרט פולחן ישראלי בבימויו של בועז דוידזון, אשר יצא אל האקרנים בשנת 1978, וגרר בעקבותיו סדרת סרטי המשך.

## [עריכה] אסקימו לימון - הראשון בסידרה

ב-11 בפברואר 1978, הוקרן לראשונה סרטו של בועז דוידזון, "אסקימו לימון", בכיכובם של יפתח קצור יהונתן סגל, צחי נוי, ענת עצמון ודבורה קידר. קצור, סגל ונוי גילמו שלושה תלמידי תיכון (בנצי, מומו ויודל'ה) בעיר תל אביב בשנת 1958 (עשרים שנה לפני זמן צילום הסרט). הסרט עסק בחוויות התבגרות של הבמאי בועז דוידזון בתל אביב באותה התקופה, כולל סיפור אהבה נוגע ללב בין קצור ועצמון. הסרט הינו סיפור התבגרות טיפוסי, הכולל אף סצינות של חניכה מינית שעוברים שלושת הגיבורים אצל אישה מבוגרת המכונה "סטלה המגמרת" בגילומה של השחקנית אופליה שטראהל. הסרט כבש את המסכים במיוחד בשל השחזור הנאמן של התקופה, בלבוש, במוזיקה (הסרט לווה בלהיטי התקופה), בהתנהגות, באופן הדיבור, ובצילומי הרחובות, התפאורה והמכוניות.

הסרט ייצג את ישראל בפסטיבל ברלין בשנת 1978, וזכה לשבחי הביקורת ולהצלחה קופתית כאחד.

## [עריכה] סרטי ההמשך

בשנת 1979 יצא סרט ההמשך הראשון "יוצאים קבוע". ענת עצמון לא השתתפה בסרט ההמשך, אך נעשה מאמץ פרסומי למצוא את "נערת אסקימו לימון" החדשה, ולבסוף נבחרה איבון מיכאלי. כן השתתפה בסרט השחקנית דפנה ארמוני. הסרט חזר על התבנית של הסרט המקורי, לרבות אפיונן של הדמויות, קוי העלילה העיקריים, שחזורן של שנות החמישים, וסצינות המין. על אף ההצלחה הקופתית לה זכה הסרט לא הצליח הסרט כקודמו מבחינת הביקורות

לאחר מכן יצאו סרטים נוספים בסידרה, המתבססים על שלושת השחקנים הגבריים, כשלמולם צוות של שחקניות המשתנה מסרט לסרט. הידוע מבין סרטים אלו הינו "ספיחס" משנת 1982 אשר בו כיכב, בנוסף לצוות הקבוע, גם השחקן יוסף שילוח אשר יצר דמות סטיריאוטיפית של נגד בקבע ממוצא פרסי, שהפכה אף היא למוטיב קבוע בסידרה. בנוסף, השתתפו:משה איש כסית, דבורה בקון, מנשה ורשבסקי, דבורה קידר.
לדעת רוב המבקרים, סרטי ההמשך ירדו ברמתם בהרבה מן הסרטים הראשונים בסדרה, והסדרה הפכה לסדרה של קומדיות לבני הנעורים הבנויה בעיקר על מוטיבים מיניים ובדיחות פיסיות, כאשר ערכי ההפקה והתסריט הגבוהים של הסרטים הראשונים בסדרה לא נשמרו.

את הסרט החמישי בסידרה כבר לא ביים בועז דוידזון (אשר הסתפק בכתיבת התסריט) ושרביט הבימוי נמסר לדן וולמן. הסרט השביעי והשמיני בסידרה בוימו על ידי במאים זרים (וולטר בנרט וריינהרד שוובינסקי). סרטים אלו בויימו בחו"ל, וזאת הן עקב הצלחתם בחו"ל (תחת השם Lemon Popsicle) והן עקב סצינות המין בסרטים אלו, שכפי הנראה חרגו מהסטנדרטים השמרניים של התעשייה המקומית.

בשנת 2001 יצא הסרט "אסקימו לימון - החגיגה נמשכת" שהיה נסיון לעדכן את הסדרה תוך שימוש בשחקנים צעירים (ניקי גולדשטיין, עידו לב ואלעד סטפנסקי). הסרט, בבמויו של צבי שיסל היה הצלחה קופתית, אך לא בקנה המידה לה זכה הסרט הראשון בסידרה. בסרט זה שיחקה בין היתר השחקנית מירי בוהדנה.

בשנת 2004 הכריז הבמאי יורם גלובוס על כוונתו ליצור סרט חדש בסדרה בהשתתפות השחקנים המקוריים, תוך חזרה לאיכות של תסריט והפקה שאפיינו את הסרט המקורי. ככל הידוע הפקתו של סרט זה עודה נמשכת.

## [עריכה] רשימת הסרטים בסדרה

- אסקימו לימון (1978)
- יוצאים קבוע (1979)
- שפשוף נעים (1981)
- ספיחס (1982)
- רומן זעיר (1984)
- הרימו עוגן (1985)
- אהבה צעירה (1987)
- בלוז לקיץ (1988)
- אסקימו לימון - החגיגה נמשכת (2001).
- הסרט "בסיס סבבה" משנת 1983 הציג דמויות מן הסדרה, ובין היתר את דמותו של "יודל'ה" (צחי נוי) ו"רס"ר שמש" (יוסף שילוח), אך הוא אינו נחשב לאחד מסרטי הסדרה.

## [עריכה] קישורים חיצוניים

מיזמי קרן ויקימדיה |  |
ציטוטים בוויקיציטוט: אסקימו לימון

- אסקימו לימון 1, במסד־הנתונים הקולנועיים IMDb (אנגלית)
- אסקימו לימון 2: יוצאים קבוע, במסד־הנתונים הקולנועיים IMDb (אנגלית)
- אסקימו לימון 3: שפשוף נעים, במסד־הנתונים הקולנועיים IMDb (אנגלית)
- אסקימו לימון 4: ספיחס, במסד־הנתונים הקולנועיים IMDb (אנגלית)
- אסקימו לימון 5: רומן זעיר, במסד־הנתונים הקולנועיים IMDb (אנגלית)
- אסקימו לימון 6: הרימו עוגן, במסד־הנתונים הקולנועיים IMDb (אנגלית)
- אסקימו לימון 7: אהבה צעירה, במסד־הנתונים הקולנועיים IMDb (אנגלית)
- אסקימו לימון 8: בלוז לקיץ, במסד־הנתונים הקולנועיים IMDb (אנגלית)
- אסקימו לימון 9: החגיגה נמשכת, במסד־הנתונים הקולנועיים IMDb (אנגלית)
- ראיון נטול נוסטלגיה עם כוכבי אסקימו לימון - "מה קשור", מגזין רייטינג

מקור: http://he.wikipedia.org../../../%D7%90/%D7%A1/%D7%A7/%D7%90%D7%A1%D7%A7%D7%99%D7%9E%D7%95_%D7%9C%D7%99%D7%9E%D7%95%D7%9F.html

קטגוריות: סרטי בועז דוידזון | סרטים ישראליים | סרטי פולחן | סרטי קומדיה

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- Deutsch
- English